बुड्ढें नै मर्‌हाजै गी पुच्छेआ जे तेरा साथी अन्दर चली गेआ ते तू बाह्‌र की खड़ोता दा एं। मर्‌हाजै नै बुड्ढें गी दस्सेआ जे कियां-कियां नाइयै नै चलाकी कन्ने ओदे टल्ले खुल्हाइयै आपू लाई ले ते अपने मैले ते फट्‌टे दे टल्ले उसी लुआई ओड़े। बुड्ढें नै जागतै गी इक जादू दी चीज दित्ती ते उस गी समझाया जे इस चीजै गी कोल रक्खियै जेदे पासै बी तू शारा करियै “जड़ुत्तू” आखगा, उस नै जेह्‌ड़ी चीज बी फड़ी दी होग, ओ चीज ओदे कन्ने गै जुड़ी जाग ते जिच्चर तू उस चीजै गी “छुड़क” नेईं आखगा इच्चर ओ चीज ओदे कन्नू छुड़कने दा नां नेईं लैग।